Consultantul fiscal Dan Schwartz a declarat luni, pentru B1 TV, că România are azi cea mai mare inflație din UE în parte din cauza introducerii mascate de noi impozite și taxe de anul trecut. „Acum suportăm consecințele reformei fiscale” din 2023, iar dacă va mai urma o reformă similară anul acesta, „probabil în 2025 multe companii își vor închide porțile”, a avertizat el. Schwartz a mai susținut că introducerea impozitării progresive ar fi o decizie proastă, iar creșterea TVA una și mai proastă.
Declarațiile au fost făcute în cadrul Știrilor B1 TV, prezentate de Andreea Moraru.
Consultantul fiscal a explicat de ce în România încă avem o inflație foarte mare: „Avem cea mai mare inflație din UE. În celelalte state europene, inflația s-a dus semnificativ în jos. În România, nu s-a întâmplat asta și păstrarea inflației la un nivel ridicat e rezultatul așa-zisei reforme fiscale de anul trecut, pe de o parte. Deci introducerea de noi impozite și taxe, în forma mascată, bineînțeles, în stilul caracteristic românesc. Dar aceste impozite și taxe au însemnat costuri suplimentare care sunt recuperate de comercianți din prețurile de piață, deci ele se mențin ridicate. Pe de altă parte, inflația e ținută sus că în România încă e multă lichiditate în piață, sunt bani. Atâta vreme cât acești bani există, indiferent dacă sunt la nivel de jos sau de sus a populației, generează inflație”.
Acesta a mai susținut că dacă la anul va fi introdusă impozitarea progresivă, dorită de PSD, „impozitul pe venitul salarial va crește semnificativ și implicit vor crește și contribuțiile sociale”.
„Anul ăsta nu se va introduce impozitarea progresivă, deși e susținută de unul din partidele aflate la guvernare, pentru că e an electoral, dar la anul s-au putea să avem această neplăcută surpriză.
În ultimă instanță, însă, nu trebuie să uităm că salariile angajaților sunt costuri pentru mediul de afaceri. (…) Costul muncii crește cu fiecare taxă, impozitarea tichetelor de masă, a concediilor medicale etc. Deci mediul de afaceri e la fel de nemulțumit ca sindicatele.
România pierde competitivitate. Dacă România, în zona aceasta de Europa, are taxe mari și servicii sociale de calitate slabă, e foarte probabil ca mulți investitori să se îndrepte spre vecinii noștri, care au o fiscalitatte mai permisivă și servicii sociale de calitate mai bună”, a mai declarat Dan Schwartz.
Acesta a mai precizat că impozitarea progresivă nu e dorită nici de angajați, nici de angajatori, nici măcar de ANAF, care nu e pregătită, „că va fi foarte greu pentru ea să urmărească corectitudinea achitării noilor taxe la bugetul statului”.
Consultantul fiscal a mai spus că o eventuală majorare a TVA chiar îi va afecta pe toți românii deoarece se va reflecta în prețuri. Mai apoi, ea se va reflecta în inflație și va duce la scăderea puterii de cumpărare. Iar creșterea TVA va afecta mai ales persoane cu venituri mici.
„Prin urmare, creșterea TVA, cred eu, va fi o decizie chiar mai proastă decât introducerea impozitării progresive. Ambele decizii sunt de nedorit din zona noastră, a contribuabilului.
În zona bugetului de stat sunt de asemenea multe persoane care se tem că o creștere de TVA va genera o creștere a evazunii fiscale, în loc s-o scadă. De asemenea, impozitarea progresivă e foarte probabil să ducă la creșterea evaziunii fiscale, în loc să ducă la venituri mai mari la bugetul statului.
Deci astfel de creșteri de taxe făcute fără niciun fel de noimă, fără studii de impact atât nivel macroeconomic cât și microeconomic, studii care se fac în toate țările civilizate…
Acum suportăm consecințele reformei fiscale de anul trecut. Dacă vom mai avea una și anul acesta, probabil în 2025 multe companii își vor închide porțile. Iar atunci nu se va mai putea discuta despre salarii mici sau mari sau de impozitare mare sau mică, ci de posibilitatea de a-ți asigura traiul de pe o zi pe alta”, a avertizat consultantul fiscal Dan Schwartz.